มันนี่ทูเดย์
ออมสินชวนช่วยเนปาล
1 พ.ค. 2558

ออมสินชวนช่วยเนปาล
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินจัดกิจกรรมโครงการ “ออมน้ำใจ ช่วยภัยเนปาล” เพื่อให้ลูกค้าและประชาชนที่ทำธุรกรรมกับธนาคารออมสิน มีส่วนร่วมในการช่วยเหลือผู้ประสบภัย โดยจัดขึ้นระหว่างวันที่ 1-31 พ.ค. 2558 โดยธนาคารได้จัดธุรกรรม 2 ผลิตภัณฑ์ ที่จะให้ลูกค้าหรือประชาชนทั่วไปได้ฝากเงินกับเงินฝากประจำ 3 เดือน อัตราดอกเบี้ยตามธนาคารกำหนด แต่ธนาคารจะสมทบเงินเพิ่มในอัตรา 0.3% ต่อปี และนำเงินส่วนนี้ไปช่วยเหลือผู้ประสบภัย
สำหรับลูกค้าที่สมัครใช้บัตรอิเล็กทรอนิกส์ทุกประเภท ธนาคารจะมอบเงิน 10 บาท/บัตร เพื่อไปช่วยเหลือผู้ประสบภัยเช่นกัน ทั้งนี้ธนาคารตั้งเป้าหมายในการร่วมบริจาคเงิน ภายใต้โครงการดังกล่าวรวมประมาณ 10 ล้านบาท
คลังร่วมเพย์สบายจ่ายภาษี
นายรณวัตร สุวรรณาภิรมย์ รองอธิบดีกรมสรรพากร กล่าวว่า กรมสรรพากรได้ร่วมลงนามในบันทึกความตกลงการให้บริการยื่นแบบแสดงรายการ และชำระภาษีทางอินเทอร์เน็ต กับบริษัท โทเทิ่ล แอ็คเซ็ส คอมมูนิเคชั่น และบริษัท เพย์สบาย  เพิ่มช่องทางการให้บริการยื่นแบบแสดงรายการ สามารถชำระภาษีผ่านเคาน์เตอร์จุดชำระค่าบริการของศูนย์บริการดีแทค และร้านค้าตัวแทนจำหน่ายของดีแทคได้ เป็นการเพิ่มจุดบริการรับชำระภาษีให้ครอบคลุมในทุกพื้นที่ทั่วประเทศ